وزارة الشؤون الخارجية والتعاون الدولي كشفات على اللائحة ديال الوفد المغربي المشارك بأشغال المائدة المستديرة بجنيف السويسرية، يومي الخامس والسادس من دجنبر المقبل. وأعلنت الخارجية عن مشاركة وزير الشؤون الخارجية والتعاون الدولي ناصر بوريطة، وسفير المملكة الممثل الدائم لدى الأمم المتخدة، عمر هلال، وكذا رئيس جهة العيون الساقية الحمراء سيدي حمدي ولد الرشيد، ورئيس جهة الداخلة وادي الذهب ينجا الخطاط، فضلا عن فاطمة العدلي المنتخبة الإستقلالية ببلدية السمارة. “كود” سبق وقدمات معطيات هامة عن وفد جبهة البوليساريو المشارك بالمائدة المستديرة في جنيف، وعطينا نبذة وورقة تعريفية عن لي غاديين يمثلوها. دابا جا وقت شكون هاد الناس لي من الصحراء لي غاديي يمثلو المغرب ويدافعو على الوحدة الترابية. اول واحد غادي نبداو بيه هو رئيس جهة العيون الساقية الحمراء سيدي حمدي ولد الرشيد المنحدر من قبيلة الركيبات “التهالات”. سياسي ولد خو حمدي ولد الرشيد رئيس بلدية العيون. وهو من بين رؤساء الجهات القلال لي انتخب على رأس الجهة ثلاث مرات -جوج مرات كرئيس بولاية كاملة ومرة كرئيس من بعد انتخابات نصفية- على التوالي بلون حزب الإستقلال. رئيس الجهة معروف فالعيون عضو فالكوركاس. ولكن الكاريير ديالو وحضورو سواء بالحزب أو بجهة العيون ماشي بحال عمو رئيس البلدية لي يُدير حزب الإستقلال ومتمكن منه وحاضر فكلشي وعندو كلمتو. حمدي ولد الرشيد رئيس الجهة من مواليد سنة 1971 وعندو دبلوم من جامعة من مراكش، بالإضافة لهادشي سبق وحضر مجموعة من المحطات المهمة على غرار مشاورات لشبونة السابقة مع الوسيط الأممي هورست كولر، وأنشطة أخرى على المستوى الدولي والوطني. غير هو ما عندوش حضور قوي دوليا أو جهويا فالعيون بالذات. الإسم الثاني فالوفد المغربي هو رئيس جهة الداخلة وادي الذهب الخطاط ينجا، المولود سنة 1958، وينحدر من قبيلة أولاد الدليم. وتم إنتخابو فالإستحقاقات الماضية كرئيس لجهة الداخلة بتحالف مع أحزاب أخرى. ينجا الخطاط هو من قلة العائدين الذين تمكنوا من إقتحام المجال السياسي بعد عودته من مخيمات تندوف سنة 1992. حيث تدرج به إلى أن حاز ثقة قيادة حزب الإستقلال وحمدي ولد الرشيد خاصة. بالإضافة لذلك ينجا الخطاط هو من الساسة القلائل على مستوى الجهات الجنوبية الذين يتقنون عدة لغات. هو متحدث بطلاقة للغة الفرنسية والإسبانية والإنجليزية. وهادشي خلاه أنه يشارك فمجموعة كبيرة من الأنشطة على غرار المشاورات على مستوى البرلمان الأوروبي فيما يتعلق بالبروتوكولات التجارية بين الإتحاد الأوروبي والمملكة المغربي. وأيضا مشاورات لشبونة وفأشغال اللجنة الأممية الرابعة لي ترافع فيها عن الوحدة الترابية للمملكة، هذا علاوة على إحتكاكو على مدى نسختين من منتدى كرانس مونتانا بمختلف قادة وزعماء العالم. الحالة الفريدة فهاد المحطة او الشخصية الثابثة هي فاطمة العدلي. وراه كاين مقال كيهدر عليها جبنا من خلالو معطيات عليها ف”كود”. السؤال لي كاين دابا. علاش الوفد ما ضمش رئيس الجماعة الحضرية للعيون مولاي حمدي ولد الرشيد؟ هاد السيد هو الوحيد لي عندو الكاريزمة والكاريير باش يواجه البوليساريو. ولي كان أيضا من بين الاعيان والمنتخبين الصحراويين لي طلب مواجهة البوليساريو. علاش ما كانش إسمو فالوفد المغربي. خاصة وان هاد الناس لي مشاركين كلهم تابعين ليه سواء تعلق الأمر بالحزب او حتى على صعيد تدبير الشأن المحلي. دابا واش صحراوة الوحدويين قادرين على مواجهة وفد البوليساريو ؟ هادا سؤال وحيه لأن الشخصيات بثلاثتهم ما عندهومش كاريير بحال ديال وفد جبهة البوليساريو. ديال البوليساريو كلهوم صالو وجالو فالسياسية وما خلاو اوروبا ما خلاو مينورسو ما خلاو جزائر ما خلاو أمريكا اللاتينية. وهادشي علاش كان خاص فعلا اسم بحال مولاي حمدي ولد الرشيد باش يتواجه معاهوم ويكون ند ليهوم لأنه ببساطة عارفهوم وعاصر زمنهم منذ محطة الإستعمار الإسباني. عارف الشادة والفادة على نزاع الصحرا وفاش كتذكر سميتو كلشي كيوقف. 
صحراوة الوحدويين واش قادرين على مواجهة البوليساريو. وفين مشا ولد الرشيد رئيس جماعة العيون ؟‎